DECIZIA COMISIEI
din 19 februarie 2009
privind numirea membrilor și consilierilor comitetelor științifice și a corpului de consilieri instituite prin Decizia 2008/721/CE
(2009/146/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 2008/721/CE a Comisiei din 5 septembrie 2008 de instituire a unei structuri consultative compuse din comitete științifice și experți în domeniul siguranței consumatorilor, al sănătății publice și al mediului și de abrogare a Deciziei 2004/210/CE (1), în special articolele 3 și 4,
întrucât:
(1)
Prin Decizia 2008/721/CE, Comisia a instituit trei comitete științifice, respectiv Comitetul științific pentru siguranța consumatorilor (CSSC), Comitetul științific pentru riscurile asupra sănătății și a mediului (CSRSM) și Comitetul științific pentru riscuri sanitare emergente și noi (CSRSEN), precum și un corp de consilieri științifici privind evaluarea riscului (denumit în continuare „corpul de consilieri”) în domeniul siguranței consumatorilor, al sănătății publice și al mediului.
(2)
CSSC, CSRSM și CSRSEN sunt compuse fiecare din maximum 17 membri, iar numărul de consilieri științifici prezenți în orice moment în corpul de consilieri este hotărât de Comisie pe baza nevoilor sale în materie de consultanță științifică. Pentru a acoperi în mod adecvat gama largă de probleme științifice în privința cărora este prevăzută consultarea comitetelor științifice în cursul mandatului lor, trebuie stabilit la 17 numărul de membri ai fiecărui comitet științific și la 189 numărul de consilieri științifici ai corpului de consilieri.
(3)
În conformitate cu articolul 3 alineatul (4) și cu articolul 4 alineatul (2) din Decizia 2008/721/CE, a fost publicată o invitație de manifestare a interesului, care a stabilit, de asemenea, criteriile de selecție și procedura de evaluare și a permis stabilirea unor liste de candidați eligibili, din rândul cărora Comisia numește membrii comitetelor științifice și consilierii științifici ai corpului de consilieri.
(4)
În conformitate cu articolul 3 alineatul (2) din Decizia 2008/721/CE, selecția membrilor comitetelor a fost efectuată în funcție de domeniul lor de expertiză și, cu respectarea acestui criteriu, în conformitate cu o distribuție geografică care să reflecte diversitatea problemelor și a abordărilor științifice, în special din Europa. În conformitate cu articolul 4 alineatul (1) din decizia respectivă, selecția consilierilor a fost efectuată astfel încât să fie acoperită cea mai largă gamă posibilă de discipline,
DECIDE:
Articol unic
Numărul de membri ai fiecăruia dintre cele trei comitete științifice instituite prin Decizia 2008/721/CE este stabilit la 17. Experții enumerați în anexa I la prezenta decizie sunt numiți membri ai acestor comitete.
Numărul de consilieri științifici ai corpului de consilieri este stabilit la 189, iar experții enumerați în anexa II la prezenta decizie sunt numiți consilieri științifici privind evaluarea riscului în cadrul corpului de consilieri instituit prin Decizia 2008/721/CE.
Adoptată la Bruxelles, 19 februarie 2009.